செனாய் பன்னாட்டு வானூர்தி நிலையம்

செனாய் பன்னாட்டு வானூர்தி நிலையம் (ஐஏடிஏ: JHB, ஐசிஏஓ: WMKJ); (ஆங்கிலம்: Senai International Airport அல்லது Sultan Ismail International Airport; மலாய்: Lapangan Terbang Antarabangsa Senai; சீனம்: 士乃国际机场) என்பது மலேசியா, ஜொகூர் மாநிலத்தில், கூலாய் மாவட்டத்தில் செனாய் நகரில் அமைந்துள்ள ஒரு பன்னாட்டு வானூர்தி நிலையம் ஆகும். இந்த வானூர்தி நிலையம், ஜொகூர் மாநில மக்களுக்கும்; தீபகற்ப மலேசியாவின் தென் பகுதியில் வாழும் மக்களுக்கும் வானூர்திச் சேவையை வழங்கும் நிலையமாக விளங்குகிறது. உள்நாட்டுச் சேவை; வெளிநாட்டுச் சேவை என இரு வகையான சேவைகளை வழங்கி வருகிறது. ஜொகூர் பாரு மாநகரத்தில் இருந்து 32 கி.மீ. தொலைவில் அமைந்துள்ளது. தீபகற்ப மலேசியாவின் ஐந்தாவது பரபரப்பான வானூர்தி நிலையமாக விளங்குகிறது. வரலாறு இந்த வானூர்தி நிலையம் 1974-ஆம் ஆண்டு திறக்கப்பட்டது. செனாய் வானூர்தி நிலையத்து முனையச் சேவை நிறுவனத்தினால் (Senai Airport Terminal Services Sdn Bhd - SATSSB) நிர்வகிக்கப் படுகிறது. செனாய் வானூர்தி நிலையத்தை மேம்படுத்த, 50 ஆண்டு சலுகையின் கீழ், மலேசிய வானவூர்தி நிலையங்கள் நிறுவனத்திடம் இருந்து செனாய் வானூர்தி நிலையத்து முனையச் சேவை நிறுவனம் எடுத்துக் கொண்டது. 3,800-மீட்டர் ஓடுபாதை செனாய் வானூர்தி நிலையம் ஆண்டுக்கு 4.5 மில்லியன் பயணிகளையும் 80,000 டன் சரக்குகளையும் கையாளும் திறன் கொண்டது. 4E தரத்தில் 3,800-மீட்டர் ஓடுபாதை கொண்ட செனாய் வானூர்தி நிலையத்தினால், ஏர்பஸ் ஏ350 (Airbus A350 XWB); போயிங் 777 (Boeing 777) மற்றும் அன்டோனோவ் ஆன்-124 (Antonov An-124) சரக்கு விமானம் போன்ற பெரிய ஜெட் விமானங்களையும் கையாள முடியும். விரிவாக்கம் தற்போது, செனாய் பன்னாட்டு வானூர்தி நிலையத்தில் நான்கு விமான நிறுவனங்கள் 12 உள்நாட்டு இடங்களுக்குச் சேவைகள் செய்கின்றன. 2019-ஆம் ஆண்டில், செனாய் பன்னாட்டு வானூர்தி நிலையம் மொத்தம் 4,254,922 பயணிகளையும் 15,010 டன் சரக்குகளையும் கையாண்டது. இந்தச் செனாய் பன்னாட்டு வானூர்தி நிலைய முனையம் 2023-க்குள் 5 மில்லியன் பயணிகளைக் கையாளும் வகையில் விரிவுபடுத்தப் படுகிறது. வானூர்திச் சேவைகள் புள்ளிவிவரங்கள் உள்நாட்டுச் சேவைகள் வெளிநாட்டுச் சேவைகள் மேற்கோள்கள்